**Informatīvais ziņojums**

**par Valsts ieņēmumu dienesta un Valsts darba inspekcijas paveikto ēnu ekonomikas un nelegālās nodarbinātības apkarošanā** **un priekšlikumi darbības efektivizēšanai**

Saskaņā ar Ministru kabineta 2012.gada 27.marta sēdes protokola Nr.17 42.§ 6.punktu Finanšu ministrija sadarbībā ar Labklājības ministriju sniedz informāciju par Valsts ieņēmumu dienesta (turpmāk – VID) un Valsts darba inspekcijas (turpmāk – VDI) paveikto ēnu ekonomikas un nelegālās nodarbinātības apkarošanā un priekšlikumus darbības efektivizēšanai.

1. **Nodokļu ieņēmumi**

VID administrētie valsts budžeta ieņēmumi 2012.gada 5 mēnešos ir Ls 1796,08 milj., kas, salīdzinot ar 2011.gada 5 mēnešu ieņēmumiem, ir palielinājušies par 17,1 % jeb Ls 262,25 milj., ko ir ietekmējuši arī VID darbības rezultāti, t.sk. īstenojot pasākumus ēnu ekonomikas apkarošanā.

2012.gada 5 mēnešos iedzīvotāju ienākuma nodokļa ieņēmumi, salīdzinot ar 2011.gada 5 mēnešiem, arī ir palielinājušies par 9,6 % (skatīt 1.attēlu).

1.attēls

Iedzīvotāju ienākuma nodokļa ieņēmumi

piecos mēnešos no 2008. līdz 2012.gadam



2012.gada 5 mēnešos valsts sociālās apdrošināšanas obligāto iemaksu ieņēmumi, salīdzinot ar 2011.gada 5 mēnešiem, ir palielinājušies par 9,4 %

jeb Ls 47,13 milj. (skatīt 2.attēlu). Ieņēmumu pieaugums saistīts ar nodarbināto personu ienākumu pieaugumu. Pēc informācijas nodokļu maksātāju iesniegtajos darba devēju ziņojumos par valsts sociālās apdrošināšanas obligātajām iemaksām 2012.gada 5 mēnešos nodarbināto ienākumi, salīdzinot ar attiecīgo periodu pērn, palielinājušies par 7,4 %. Sociālās apdrošināšanas iemaksu lielākie ieņēmumi ir no nodokļu maksātājiem, kuru pamatdarbības veids ir būvniecība (8,5 % no kopējiem sociālās apdrošināšanas iemaksu ieņēmumiem) un nodokļu maksātājiem, kuru pamatdarbības veids ir pakalpojumu sniegšana (7,7 %). Pēc apjoma lielāko ieņēmumu pieaugumu 2012.gada 5 mēnešos, salīdzinot ar 2011.gada attiecīgo periodu, nodrošināja nodokļu maksātāji, kuru pamatdarbības veids ir būvniecība (par Ls 6,89 milj. jeb 17,3 %).

2.attēls

Sociālās apdrošināšanas iemaksu ieņēmumi

piecos mēnešos no 2008. līdz 2012.gadam



1. **Darba samaksas rādītāji**

Lai apzinātu tendences darba samaksas rādītājos, VID regulāri apkopo informāciju par darba ņēmējiem aprēķināto darba samaksu, kuru darba devēji ir deklarējuši VID iesniegtajos pārskatos “Ziņojums par valsts sociālās apdrošināšanas obligātajām iemaksām no darba ņēmēju darba ienākumiem, iedzīvotāju ienākuma nodokli un uzņēmējdarbības riska valsts nodevu pārskata mēnesī”. Tā no 2010.gada janvāra līdz 2012.gada aprīlim vairāk kā 33 – 36 % no darba vietām darba samaksa pastāvīgi netiek uzrādīta lielāka par minimālo algu, tajā skaitā 9 – 11 % no kopējā darba vietu skaita darba samaksa netiek noteikta vispār, savukārt zem minimālās algas (t.i. darba ņēmējiem tiek deklarēts, ka nostrādāts nepilnais darba laiks) darba samaksa tiek noteikta 24 – 27 % darba vietu. Minimālā alga tiek uzrādīta 5 – 6 % darba vietām neatkarīgi no valstī noteiktās minimālās darba samaksas. Ļoti lielu īpatsvaru (37 – 40 %) veido darba vietas ar darba samaksu no Ls 200 līdz Ls 500. Savukārt darba samaksa virs Ls 500 nepārsniedz 20 – 22 % darba vietu (skatīt 1.tabulu).

1.tabula

Darba vietu sadalījums pēc vidējās darba samaksas

no 2010.gada janvāra līdz 2012.gada aprīlim



2012.gada aprīlī valstī ir aptuveni 76 tūkstoši komercsabiedrības – darba devēji (salīdzinot ar 2011.gada aprīli, to skaits ir pieaudzis par 510 komercsabiedrībām), no kurām 18 % (2011.gada aprīlī – 19 %) nedeklarē nevienu darba ņēmēju, tādējādi darba samaksa netiek maksāta nevienam darba ņēmējam. Šādu situāciju komersanti skaidro ar to, ka darbu paveic valdes locekļi savu pienākumu ietvaros un algoti darba ņēmēji tiem nav nepieciešami.

Lielāko īpatsvaru darba devēju skaitā (55 %) gan 2012.gada aprīlī, gan 2011.gada aprīlī veido komersanti, kuru deklarētā vidējā darba samaksa ir zem valstī noteiktās minimālās algas, kas pēc komersanta sniegtās informācija nozīmē, ka lielākā daļa darba ņēmēju tiek nodarbināti nepilnu darba laiku. 2012.gada aprīlī un 2011.gada aprīlī darba devēju īpatsvars, kas maksā vidējo algu ne mazāk un ne vairāk kā valstī noteiktās minimālās algas apmērā ir 4%, savukārt tādi darba devēji – komercsabiedrības, kuras maksā vidējo algu lielāku par Ls 500, ir tikai 6%, kas, salīdzinot ar 2011.gada aprīlī, ir par 0,4 procentpunktiem vairāk (skatīt 2.tabulu).

2.tabula

Darba devēju sadalījums pēc darba ņēmējiem aprēķinātās vidējās darba samaksas

2012.gada aprīlī, martā un 2011.gada aprīlī



1. **VID un VDI veiktā darba rezultāti**
   1. **Preventīvais darbs**
      1. **VID preventīvais darbs**

VID savas kompetences ietvaros ēnu ekonomikas apkarošanā izmanto visdažādākās nodokļu administrēšanas metodes – gan preventīvās metodes, kas ietver izskaidrojošo, pārliecinošo, konsultējošo darbu, gan represīvās metodes, kas ietver nodokļu kontroles pasākumus.

Bez tam arī sabiedrības iesaistīšanās, sniedzot informāciju uz VID bezmaksas uzticības tālruni par izvairīšanos no nodokļu nomaksas, t.sk. saistībā ar aplokšņu algām, ļauj operatīvi izmantot informāciju rezultatīvās pārbaudēs. Tā 2012.gada 5 mēnešos VID ir saņēmis 285 sūdzības par nodokļu nemaksāšanu, aplokšņu algām, t.sk. 223 sūdzības saņemtas uz VID bezmaksas uzticības tālruni.

2011.gada augustā saskaņā ar Starptautiskā Valūtas fonda ziņojuma rekomendācijām, lai uzlabotu saistību izpildi ar darbaspēku saistīto nodokļu nomaksā un nereģistrētas saimnieciskās darbības novēršanu, VID tika izveidota „Projekta grupa cīņā pret algu izmaksām aploksnēs” un „Saimnieciskās darbības reģistrācijas nodrošināšanas projektu grupa”.

2011.gadā nodokļu administrācijas preventīvo pasākumu rezultātā, pēc kuriem darba devēji paši novērsuši pārkāpumus tika legalizēti 4070 darba ņēmēji un iemaksai valsts budžetā nodokļu maksātāji papildus paši ir aprēķinājuši Ls 750,0 tūkst., tai skaitā valsts sociālās apdrošināšanas obligātās iemaksas Ls 500,0 tūkst. un iedzīvotāju ienākuma nodoklis – Ls 250,0 tūkst.

Savukārt 2012.gada 5 mēnešos preventīvo pasākumu rezultātā, pēc kuriem darba devēji paši novērsuši pārkāpumus, legalizēti 1652 darba ņēmēji. Salīdzinot ar 2011.gada 5 mēnešiem, legalizēto darba ņēmēju skaits pieaudzis par 240 darba ņēmējiem, un iemaksai valsts budžetā nodokļu maksātāji papildus paši ir aprēķinājuši Ls 303,2 tūkst., tai skaitā valsts sociālās apdrošināšanas obligātās iemaksas – Ls 202,1 tūkst. un iedzīvotāju ienākuma nodoklis – Ls 101,1 tūkst, kas, salīdzinot ar 2011.gada 5 mēnešiem, saglabā gandrīz to pašu līmeni (skatīt 3.tabulu).

3.tabula

Preventīvā darba rezultāti cīņai pret algu izmaksām aploksnēs

|  |  |  |  |
| --- | --- | --- | --- |
| Rādītāji | **2011.gada**  **5 mēneši** | **2012.gada**  **5 mēneši** | **Pieaugums/ samazinājums 2012.gada 5 mēnešos, salīdzinot ar 2011.gada 5 mēnešiem** |
| Legalizētie darba ņēmēji | 1412 | 1652 | 17 % |
| Legalizēto darba ņēmēju rezultātā iemaksai valsts budžetā nodokļu maksātāji papildus paši ir aprēķinājuši (t.sk. valsts sociālās apdrošināšanas obligātās iemaksas un iedzīvotāju ienākuma nodokli) Ls tūkst. apmērā | 311,0 | 303,2 | -3 % |

Saistībā ar nelegālo nodarbinātību un algām aploksnēs 2012.gada 5 mēnešos organizēti 176 izglītojošie semināri nodokļu maksātājiem, kā arī sniegtas publikācijas vietējos laikrakstos un skaidrojošas informācijas vietējā radio par aktuālajām problēmām saistībā ar nelegālo nodarbinātību un algām aploksnēs.

VID veic arī preventīvos pasākumus iespējamās nereģistrētās saimnieciskās darbības novēršanā. Izvērtējot VID rīcībā esošo informāciju, tiek noteiktas saimnieciskās darbības nozares, kurās ir vislielākais nereģistrētas saimnieciskās darbības risks. Līdz ar to VID 2012.gada 5 mēnešos darbā ar fiziskajām personām, kuras, iespējams, veic nereģistrētu saimniecisko darbību, īpašu uzmanību pievērsa sludinājumos ievietotajai informācijai noteiktajās prioritārajās nozarēs – automobiļu remonts un serviss, mazumtirdzniecība, būvdarbi un nekustamā īpašuma izīrēšana vai iznomāšana. Preventīvā darba rezultātus 2011.gada 5 mēnešos un 2012.gada 5 mēnešos raksturo 4.tabulas rādītāji.

4.tabula

Preventīvā darba rezultāti nereģistrētās saimnieciskās darbības novēršanā

|  |  |  |  |
| --- | --- | --- | --- |
| Rādītāji | **2011.gada**  **5 mēneši** | **2012.gada**  **5 mēneši** | **Pieaugums 2012.gada 5 mēnešos, salīdzinot ar 2011.gada 5 mēnešiem** |
| Fiziskās personas, kuras legalizēja savu saimniecisko darbību un reģistrējās kā nodokļu maksātājas | 20 | 101 | 405 % |
| Legalizētās saimnieciskās darbības rezultātā, nodokļu maksātāji deklarēja ienākumus no saimnieciskās darbības Ls tūkst. apmērā | 26,0 | 30,9 | 19 % |

* + 1. **VDI preventīvais darbs**

Kā būtiskākie un nozīmīgākie ir minami šādi sabiedrības kopumā un konkrētu sabiedrības mērķgrupu informēšanas pasākumi:

1. lai informētu un izglītotu darba devējus, t.sk. jaunos komersantus, kas uzsāk uzņēmējdarbību, un nodarbinātos par nereģistrētās nodarbinātības negatīvajiem aspektiem, VDI sadarbojoties ar Nodarbinātības valsts aģentūra un Latvijas Brīvo arodbiedrību savienību, 2011.gadā izplatīja 12000 informatīvos bukletus, no tiem, 10000 bukletus nodarbinātajiem „Pirms sāc strādāt – paraksti darba līgumu!” un 2000 bukletus darba devējiem „Darba devēj, pirms nodarbini, noformē rakstveida darba līgumu!”;
2. lai izglītotu sabiedrību par nereģistrētās nodarbinātības negatīvajām sekām, 2011.gadā ir sagatavotas 260 preses relīzes un informācija masu medijiem;
3. 2011.gadā saņemti 458 ziņojumi, bet 2012.gada 5 mēnešos – 260 ziņojumi pa anonīmo telefonu un elektroniski ([nelegals@vdi.gov.lv](mailto:nelegals@vdi.gov.lv) un [www.vdi.gov.lv](http://www.vdi.gov.lv)) par nereģistrētās nodarbinātības gadījumiem;
4. Eiropas Savienības akcijas „Atpakaļ uz savu skolu” ietvaros VDI 2011.gadā organizējusi piecus informēšanas pasākumus un sniegusi informāciju Labklājības ministrijas rīkotajā atvērto durvju dienu pasākumā skolēniem un jauniešiem par darba aizsardzības un darba tiesību jautājumiem. Eiropas Savienības akcijas „Atpakaļ uz savu skolu” ietvaros VDI 2012.gadā organizējusi informēšanas pasākumus 8 skolās, informējot 288 skolēnus par darba aizsardzības un darba tiesību jautājumiem;
5. 2011.gada 16.februārī „Ēnu dienas” ietvaros 11 skolēni iepazinās ar VDI darbinieku darba procesu, dodoties arī uzņēmumu apsekojumos, kā arī tika informēti par darba tiesību un darba aizsardzības jautājumiem;
6. izstrādāta aptaujas anketa un veikta skolēnu un jauniešu aptauja šādās mājas lapās: [www.vdi.gov.lv](http://www.vdi.gov.lv), [www.jaunatneslietas.lv](http://www.jaunatneslietas.lv) un [www.prakse.lv](http://www.prakse.lv).
   1. **Kontroles pasākumi**
      1. **VID kontroles pasākumi**

Cīņai pret algu izmaksām aploksnēs VID veic arī nodokļu kontroles pasākumus, kuru rezultātā tiek sasniegts gan preventīvs efekts, gan represīvā ietekme uz nodokļu maksātāju nodokļu saistību izpildi.

2012.gada 5 mēnešos veiktas 2019 darba devēju tematiskās pārbaudes, par konstatētajiem dažāda veida pārkāpumiem saskaņā ar Latvijas Administratīvo pārkāpumu kodeksu piemērots naudas sods Ls 31,2 tūkst. apmērā. Darba devēju tematiskajās pārbaudēs konstatēto pārkāpumu raksturu 2011.gada 5 mēnešos un 2012.gada 5 mēnešos raksturo 5.tabulas rādītāji.

5.tabula

Darba devēju tematiskajās pārbaudēs konstatēto pārkāpumu raksturs

|  |  |  |  |
| --- | --- | --- | --- |
| **Pārkāpuma raksturs** | **2011.gada**  **5 mēneši** | **2012.gada 5mēneši** | **Pieaugums/ samazinājums 2012.gada**  **5 mēnešos, salīdzinot ar 2011.gada**  **5 mēnešiem** |
| Netiek pareizi aprēķināti un/vai maksāti nodokļi no darba algām | 594 | 887 | 49% |
| Darbu regulējošo normatīvo aktu pārkāpumi | 32 | 51 | 59% |
| Pārkāpumi darba laika uzskaitē | 304 | 548 | 80% |
| Darba ņēmēju skaits, kas strādā bez darba līguma | 77 | 75 | -3% |
| VID iesniegtie Darba devēju ziņojumi neatbilst grāmatvedības datiem | 42 | 44 | 5% |
| VID nav iesniegtas ziņas par darba ņēmēju kustību | 289 | 418 | 45% |
| Nav nodarbinātā apliecības | 0 | 8 | 100% |
| Citi pārkāpumi | 64 | 108 | 69% |

Tematisko pārbaužu laikā ne tikai tiek atklāti pārkāpumi un piemēroti sodi, bet arī veikts preventīvais darbs. Tā, darba devēju tematisko pārbaužu rezultātā 2012.gada 5 mēnešos nodokļu maksātāji paši aprēķinājuši papildus iemaksai valsts budžetā valsts sociālās apdrošināšanas obligātās iemaksas un iedzīvotāju ienākuma nodokli Ls 190,3 tūkst. apmērā, kas divas reizes pārsniedz 2011.gada attiecīgā perioda rādītājus.

Lai darbu tieši aplokšņu algu jomā padarītu efektīvāku, no 2011.gada 1.novembra VID Nodokļu kontroles pārvaldē ir noteikta specializācija vienai audita daļai, kura veic nodokļu auditus tikai saistībā ar aplokšņu algām.

Kopumā 2012.gada 5 mēnešos juridiskajām personām valsts sociālās apdrošināšanas obligātās iemaksas tika auditētas 204 nodokļu auditos, no tiem 76 nodokļu auditos papildus aprēķinātas valsts sociālās apdrošināšanas obligātās iemaksas un soda nauda Ls 787,4 tūkst. apmērā. Savukārt juridiskajām personām iedzīvotāju ienākuma nodoklis tika auditēts 197 nodokļu auditos, no tiem 45 nodokļu auditos papildus aprēķināts iedzīvotāju ienākuma nodoklis un soda nauda Ls 400,0 tūkst. apmērā. Tajā skaitā saistībā ar algu izmaksām aploksnēs 46 nodokļu auditos papildus aprēķinātas valsts sociālās apdrošināšanas obligātās iemaksas un soda nauda Ls 570,9 tūkst. apmērā un 29 nodokļu auditos papildus aprēķināts iedzīvotāju ienākuma nodoklis un soda nauda Ls 312,7 tūkst. apmērā (skatīt 6.tabulu). Bez tam no šiem auditiem 41 nodokļu auditā papildus aprēķināts pievienotās vērtības nodoklis Ls 1275,2 tūkst. apmērā un 25 nodokļu auditos papildus aprēķināts uzņēmumu ienākuma nodoklis Ls 349,2 tūkst. apmērā, kas nozīmē, ka šajos auditos tika atklāti un iegūti pierādījumi aplokšņu algu izmaksu avotiem.

6.tabula

Nodokļu kontroles pasākumu rezultāti cīņai pret algu izmaksām aploksnēs

|  |  |  |  |
| --- | --- | --- | --- |
| Rādītāji | **2011.gada**  **5 mēneši** | **2012.gada**  **5 mēneši** | **Pieaugums 2012.gada 5 mēnešos, salīdzinot ar 2011.gada 5 mēnešiem** |
| Darba devēju veiktās tematiskās pārbaudes (skaits) | 1971 | 2019 | 2 % |
| Darba devēju tematiskajās pārbaudēs piemērots naudas sods, Ls tūkst. | 14,6 | 31,2 | 114 % |
| Tematisko pārbaužu rezultātā nodokļu maksātāji paši aprēķinājuši iemaksai budžetā VSAOI, Ls tūkst. | 99,3 | 190,3 | 92 % |
| Juridiskajām personām veiktie auditi saistībā ar algu izmaksām aploksnēs: |  |  |  |
| IIN auditu skaits | 13 | 29 | 123 % |
| papildus aprēķināts IIN un soda nauda, Ls tūkst. | 10,0 | 312,7 | 3027 % |
| VSAOI auditu skaits | 24 | 46 | 92 % |
| papildus aprēķinātas VSAOI un soda nauda, Ls tūkst. | 212,9 | 570,9 | 168 % |

* + 1. **VDI kontroles pasākumi**

7.tabula

VDI skaitliskie rādītāji nereģistrētās nodarbinātības mazināšanā

|  | **2010.gads** | **2011.gads** | **2012.gada 5 mēneši** |
| --- | --- | --- | --- |
| Pasākumu plānā paredzētais rezultatīvais rādītājs | 3000 apsekojumu/ 20 % VDI apsekojumu ir rezultatīvi – atklāti nereģistrēti darbinieki; katru gadu vismaz 5% no uzņēmumiem tiek apsekoti atkārtoti (Pasākumu plāns nereģistrētās nodarbinātības mazināšanai 2010. – 2013.gadam) | 3000 apsekojumu/ 25 % VDI apsekojumu ir rezultatīvi - atklāti nereģistrēti darbinieki; katru gadu vismaz 5% no uzņēmumiem tiek apsekoti atkārtoti (Pasākumu plāns nereģistrētās nodarbinātības mazināšanai 2010. – 2013.gadam) | 3000 apsekojumu/ 25 % VDI apsekojumu ir rezultatīvi - atklāti nereģistrēti darbinieki; katru gadu vismaz 5% no uzņēmumiem tiek apsekoti atkārtoti (Pasākumu plāns nereģistrētās nodarbinātības mazināšanai 2010. – 2013.gadam) |
| Veikto apsekojumu skaits un % lielums | 3264/ 108,8% | 3248/ 108,3% | 1292/ 43% |
| Apsekojumu rezultativitāte (konstatēti nereģistrēti nodarbinātie/ uz „pirmās dienas” darba līguma pamata nodarbinātie) un kopējais % lielums | 1823 nereģistrēti nodarbinātie /1220 uz „pirmās dienas” darba līguma pamata nodarbinātie, 31,7% apsekojumi rezultatīvi (481 apsekojumā konstatēti nereģistrēti nodarbinātie, 553 apsekojumos - uz „pirmās dienas” darba līguma pamata nodarbinātie). | 2958 nereģistrēti nodarbinātie/ 410 uz „pirmās dienas” darba līguma pamata nodarbinātie, 34,05 % apsekojumi rezultatīvi (885 apsekojumā konstatēti nereģistrēti nodarbinātie, 221 apsekojumos - uz „pirmās dienas” darba līguma pamata nodarbinātie). | 1214 nereģistrēti nodarbinātie/ 102 uz „pirmās dienas” darba līguma pamata nodarbinātie, 32,3 % apsekojumi rezultatīvi (362 apsekojumā konstatēti nereģistrēti nodarbinātie, 55 apsekojumos - uz „pirmās dienas” darba līguma pamata nodarbinātie). |
| Pēc pārbaudes noslēgto darba līgumu skaits/ valsts budžeta ieņēmumu pieaugums, Ls tūkst. | 1607/ 1047,3 | 1 006/ 104,3 | 319/ 33,1 |
| Personu, kuras darba attiecības uzsākušas pārbaudes dienā vai dienu pirms tās (uz „pirmās dienas” darba līguma pamata nodarbināto), skaits, un % lielums | 1220 | 410 | 102 |
| Atkārtoti apsekoto uzņēmumu skaits, un % lielums | 323 (7,14%) | 119 (7%) | 142/ 11% |
| Piemērotā naudas soda apmērs, Ls tūkst. | 400,3 | 882,4 | 467,6 |
| Nozares ar visaugstāko atklāto nereģistrēti nodarbināto personu īpatsvaru un % lielums | būvniecība (39,3%), apstrādes rūpniecība (10,1%), izklaides un atpūtas pasākumu organizēšana (9,6%) | būvniecība (24,1%), apstrādes rūpniecība (18,5%), tirdzniecībā (14%) un transporta nozarē (9,5%) | transporta nozare (22%), būvniecība (17,5%), apstrādes rūpniecība (12%) un tirdzniecība (11%) |
| Nozares ar visaugstāko „pirmās dienas” darba līgumu īpatsvaru un % lielums | būvniecība (36,8%), apstrādes rūpniecība (20,2%), tirdzniecība (15,8%) | būvniecība (39,3%), apstrādes rūpniecība (19,5%), tirdzniecība (11,7%) lauksaimniecība (11,3%) | būvniecība (39,2%), apstrādes rūpniecība (19,6%) un tirdzniecība (14,7%) |
| Nereģistrēti nodarbināto bezdarbnieku skaits un % lielums | 238 (13,1%) | 225 (7,6%) | 92 (7,6%) |

1. **Sadarbība**

VID un VDI ir būtiski iegūt informāciju par juridisko un fizisko personu saimniecisko un finansiālo darbību un veikt tās analīzi, lai savlaicīgi identificētu nodokļu nemaksāšanas riskus. Tādēļ gan VID, gan VDI aktīvi meklē iespējamos informācijas avotus, slēdzot starpresoru vienošanās un sadarbības līgumus ar valsts un pašvaldību institūcijām, nozaru asociācijām, kā arī pilnveido jau noslēgtos.

* 1. **VID sadarbība ar VDI**

Starp VID un VDI ir izveidojusies veiksmīga sadarbība, kas notiek saskaņā ar 2006.gada 18.aprīlī noslēgtajām divām VID un VDI starpresoru vienošanām par savstarpējo sadarbību un VID Informācijas sistēmu lietošanu. VID un VDI savstarpēji apmainās ar gandrīz visu to rīcībā esošo informāciju, kura veicina un ir nepieciešama darbam cīņā pret algu izmaksām aploksnēs un nelegālo nodarbinātību, kā arī piedalās kopīgās pārbaudēs.

VID darbinieki ar VID *FTPS* *(File Transfer Protocol over SSL)* servera palīdzību VDI sniedz informāciju par veiktajās pārbaudēs konstatētajiem pārkāpumiem, kurus VID darbinieki savas kompetences ietvaros acīmredzami un nepārprotami var klasificēt kā darba tiesisko attiecību un darba aizsardzību regulējošo normatīvo aktu pārkāpumus, piemēram, darba līgumu rakstveida formas neievērošana; nodarbināto sarakstu, apliecību neesamība būvniecības un mežsaimniecības darbos.

Savukārt VDI darbinieki ar VID *FTPS* servera palīdzību VID sniedz informāciju par veiktajās pārbaudēs konstatētajiem gadījumiem, kad darba devējs nav noslēdzis rakstveida darba līgumu ar darba ņēmēju.

Informācijas apmaiņas rezultātus 2011.gada 5 mēnešos un 2012.gada 5  mēnešos raksturo 8.tabulas rādītāji.

8.tabula

VID un VDI informācijas apmaiņa

|  |  |  |
| --- | --- | --- |
| Rādītāji | **2011.gada**  **5 mēneši** | **2012.gada**  **5 mēneši** |
| Informācija par nodokļu maksātājiem (skaits), kuriem VID veiktajās tematiskajās pārbaudēs konstatēti darba tiesisko attiecību reglamentējošo normatīvo aktu pārkāpumi, novietota uz VID *FTPS* | 89 | 667 |
| Informācija par nodokļu maksātājiem (skaits), kuriem VID veiktajās tematiskajās pārbaudēs nav konstatējis pārkāpumus saistībā ar nereģistrēto nodarbinātību, novietota uz VID *FTPS* | 856 | 376 |
| Informācija par VDI veiktajās pārbaudēs konstatētajiem gadījumiem, kad darba devējs nav noslēdzis rakstveida darba līgumu ar darba ņēmēju (skaits) novietota uz VID *FTPS* | 1372 | 677 |

Savstarpēji apmainoties ar informāciju par pārbaužu rezultātiem, uzsvars tiek likts uz faktiem par konstatētajiem pārkāpumiem, t.i. uz “slikto” pieredzi. Taču arī pārbaudēs iegūtā “pozitīvā” informācija par nodokļu maksātājiem, kuri godprātīgi ievēro normatīvo aktu prasības un kuru darbībā pārkāpumi nav konstatēti, ir nozīmīga, jo tā sekmē abu iestāžu kontrolējošo struktūrvienību darba efektivitāti, lieki netērējot resursus pārbaužu veikšanai tiem nodokļu maksātājiem, kuriem kāda no institūcijām jau ir veikusi pārbaudi un pārkāpumus nav konstatējusi. Šobrīd VID uz VID *FTPS* servera novieto informāciju par tiem nodokļu maksātājiem, kuriem, veicot darba devēju pārbaudes, pārkāpumi saistībā ar nereģistrētu nodarbinātību nav konstatēti. Taču saskaņošanas procesā ir starpresoru vienošanās grozījumu projekts, kurā paredzēts, ka arī VDI uz VID *FTPS* servera novietos informāciju par nodokļu maksātājiem, kuriem, veicot nelegālās nodarbinātības mazināšanas pārbaudes, nav konstatēti pārkāpumi, savukārt VID informēs par darba devējiem, kuri preventīvā darba rezultātā nepalielina atalgojumu darba ņēmējiem, un kuru sniegtā informācija nav ticama.

Papildus jau iepriekš minētajai informācijas apmaiņai VID pēc VDI pieprasījumiem regulāri gatavo dažādu VDI nepieciešamo informāciju tās funkciju nodrošināšanai, piemēram VDI kampaņu veikšanai.

* 1. **VID sadarbība ar nozaru asociācijām**

2010.gada vasarā VID uzsāka sadarbības formas veidošanu ar komersantiem – vienošanās slēgšanu ar nozaru asociācijām, lai kopīgi cīnītos ar izvairīšanos no nodokļu nomaksas un aplokšņu algām, veicinātu godīgas konkurences apstākļus, kā arī ieinteresētu pašus komersantus izrādīt iniciatīvu un izpratni sakārtot savas nozares nodokļu saistību izpildes jautājumus. Šobrīd jau ir noslēgtas vienošanās ar 12 nozaru asociācijām.

Vienošanās par sadarbību paredz to, ka paši nozaru asociāciju biedri apņemas noteiktā laikā sasniegt vienošanās noteiktos rādītājus – algu lieluma ziņā un samaksātos nodokļus uz vienu apgrozījuma latu. Tādējādi paši nozaru asociāciju biedri savstarpēji veicina deklarētās darba samaksas un nodokļu palielināšanos.

Sadarbības ietvaros nozaru asociācijas sniedz VID informāciju par konkrētu nodokļu maksātāju pārkāpumiem nodokļu jomā, kura tiek izmantota nodokļu administrēšanas procesā, uzskatot, ka asociācijas sniegtajai informācijai ir augsta ticamības pakāpe. Asociācijas informē VID par konkrētās nozares tehnoloģiskā procesa īpatnībām un negodprātīgo komersantu iespējām „slēpt” ar nodokli apliekamo objektu kādā no tā posmiem, sniedzot konkrētās nozares atsevišķu komersantu veikto darījumu ekonomisko izvērtējumu no nodokļa maksāšanas izvairīšanās iespēju aspekta, kura tiek izmantota nodokļu maksātāja analīzes procesā, kā arī sniedz ziņas par informācijas avotiem, ko VID var izmantot, novērtējot konkrētas nozares komersantu deklarēto ar nodokli apliekamo objektu. Turklāt atsevišķas asociācijas nodokļu kontroles darbiniekiem organizēja praktiskas mācības, lai izprastu konkrētas nozares specifiku un vērstu uzmanību uz augstākiem riskiem, kurus būtu jāpārbauda nodokļu kontroles procesā.

Kā piemēru veiksmīgai sadarbībai ar VID, var minēt Latvijas Drošības biznesa asociāciju, kas regulāri sniedz informāciju par pārkāpumiem drošības biznesa uzņēmumos, kura VID tiek izmantota, veicot rezultatīvas pārbaudes, kā arī izzināto problēmu risināšanai sniedz priekšlikumus grozījumiem normatīvajos aktos. Pēc Latvijas drošības biznesa asociācijas sniegtās informācijas 2011.gadā 11 nodokļu auditos papildus aprēķināti Ls 775,4 tūkst., savukārt 2012.gada 5 mēnešos divos nodokļu auditos papildus aprēķināti Ls 312,1 tūkst. Bez tam 2011.gadā 24 tematiskajās pārbaudēs par konstatētajiem pārkāpumiem saskaņā ar Latvijas Administratīvo pārkāpumu kodeksu piemērots naudas sods Ls 35,7 tūkst. apmērā, savukārt 2012.gada 5 mēnešos 3 tematiskajās pārbaudēs par konstatētajiem pārkāpumiem piemērots naudas sods Ls 1,1 tūkst. apmērā.

1. **Izmaiņas normatīvajos aktos**

Lai efektīvāk veiktu cīņu ar ēnu ekonomiku, 2011.gadā, sadarbojoties Labklājības ministrijai un Finanšu ministrijai, tika sagatavoti priekšlikumi grozījumiem normatīvajos aktos, kas tika pieņemti Saeimā un stājās spēkā no 2012.gada 1.janvāra:

• Likumā „Par valsts sociālo apdrošināšanu”:

- veikti likuma precizējumi *(16.1 panta 1.1 daļā)*, kas nosaka, ka VID ir tiesības piedzīt no darba devēja obligātās iemaksas no summas, kas atbilst VID rīcībā esošajai informācijai par personai aprēķināmo atlīdzību, un ka VID ir tiesības piedzīt soda naudu trīskāršā obligāto iemaksu apmērā, ja darba ienākumu izmaksas fakts nav konstatēts;

- iekļauta jauna likuma norma *(16.1 panta 5.1 daļa)*, kas nosaka, ka VID, veicot nodokļu revīziju (auditu), pie konkrētiem nosacījumiem ir tiesības precizēt darba devēja darba ņēmējam aprēķinātos darba ienākumus, vienlaikus dodot darba devējam iespēju nodrošināt pierādījumus norādīto darba ienākumu aprēķinam. Tādējādi, iespējams, samazināsies to darba devēju skaits, kuri darba ņēmējiem daļu no darba algas izmaksā, nenorādot grāmatvedības uzskaitē un neieturot normatīvajos aktos noteiktos nodokļus;

- iekļauta jauna likuma norma *(16.1 panta 5.2 daļa)*, kas nosaka, ja darba devēja aprēķināmie darba ņēmēja darba ienākumi ir noteikti, pamatojoties uz aprēķinu saskaņā ar šā panta 5.1 daļu, VID piedzen no darba devēja obligāto iemaksu starpību starp obligāto iemaksu summu, kura noteikta, pamatojoties uz aprēķinu, kas veikts saskaņā ar VID rīcībā esošo informāciju, un darba devēja aprēķināto obligāto iemaksu summu, kā arī soda naudu trīskāršā obligāto iemaksu apmērā.

• Likumā „Par iedzīvotāju ienākuma nodokli”:

- veikti likuma precizējumi *(31.2 panta 1.1 daļā)*, saskaņojot minētā likuma normas ar likuma „Par valsts sociālo apdrošināšanu 16.1 panta pirmā daļā un 1.1 daļā noteiktajām soda sankcijām, tādējādi nodrošinot, ka VID ir tiesības no darba devēja piedzīt soda naudu trīskāršā nodokļa apmērā no summas, kas noteikta atbilstoši VID rīcībā esošajai informācijai par personai aprēķināmo atlīdzību, ja tā ir lielāka par normatīvajos aktos noteiktās minimālās mēneša darba algas apmēru, vai no normatīvajos aktos noteiktā minimālās darba algas apmēra, ja aprēķināmā atlīdzība ir vienāda ar to vai mazāka vai ja tās lielumu nav iespējams noteikt, ja konstatē, ka fiziskā persona (arī tad, ja nav iespējams identificēt konkrēto darba veicēju) uz līguma pamata vai bez līguma noslēgšanas sistemātiski gūst ienākumu, kurš liecina par darba attiecībām un par kuru jāmaksā algas nodoklis, bet šis ienākums nav uzrādīts darba devēja grāmatvedības uzskaitē vai izmaksas faktu nav iespējams konstatēt, vai nav iespējams identificēt konkrēto darba veicēju;

- iekļauta jauna likuma norma *(31.2 panta 1.2 daļa)*, kas nosaka soda sankciju piemērošanu gadījumos, kad nodarbinātības periodu nav iespējams noteikt. Minētajā gadījumā uzskatāms, ka persona nodarbināta trīs mēnešus un VID piedzen soda naudu par trijiem kalendāra mēnešiem, ieskaitot to kalendāra mēnesi, kurā pārkāpums atklāts, ja vien darba devējs vai darbinieks nevar pierādīt īsāku darba tiesisko attiecību pastāvēšanas ilgumu.

Labklājības ministrija ir izstrādājusi Ministru kabineta noteikumu projektu „Grozījumi Ministru kabineta 2010.gada 7.septembra noteikumos Nr.827 “Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli””, kas 2012.gada 21.jūnijā izsludināts Valsts sekretāru sanāksmē. Lai saistībā ar ēnu ekonomikas apkarošanu ierobežotu ar nodarbinātību saistītos nodokļu saistību izpildes pārkāpumus un informācija būtu operatīvi pieejama, noteikumu projekts paredz, ka:

- ziņas par darba ņēmējiem, kuriem piešķirts vai beidzies atvaļinājums bez darba algas saglabāšanas, darba devējam būtu jāiesniedz VID triju darba dienu laikā, t.i., tāpat kā citas ziņas par darba ņēmēja statusa maiņu. Darba devējiem, kuri informāciju iesniedz elektroniski elektroniskajā deklarēšanas sistēmā, ziņas par darba ņēmēja statusa iegūšanu būtu jāiesniedz līdz brīdim, kad persona uzsāk darbu. Savukārt tiem darba devējiem, kuri ziņas par darba ņēmēja statusa iegūšanu sniedz papīra formā, tiktu saglabāta līdzšinējā kārtība, t.i., ziņas būtu jāsniedz ne vēlāk kā vienu dienu pirms persona uzsāk darbu;

- turpmāk darba devējam, kas noslēdzis uzņēmuma līgumu ar fizisku personu, kura nav reģistrējusies VID kā saimnieciskās darbības veicēja, katru fizisku personu būs jāreģistrē VID, iesniedzot ziņas par darba ņēmēju uzņēmuma līguma noslēgšanas un uzņēmuma līguma izbeigšanas dienā. Attiecībā uz uzņēmumu līgumiem, kuri ir noslēgti pirms šo noteikumu spēkā stāšanās un, kuru darbība turpināsies noteikumu spēkā stāšanās dienā, darba devējam būs jāiesniedz VID ziņas 30 dienu laikā pēc grozījumu noteikumos stāšanās spēkā. Šādas izmaiņas nepieciešamas, jo, veicot kontroles pasākumus, VID un VDI ir konstatējusi gadījumus, kad ar personu faktiski ir noslēgts uzņēmuma līgums, bet pastāvošās attiecības ir uzskatāmas par darba attiecībām un starp pusēm ir slēdzams darba līgums, kā arī lai VDI sadarbībā ar VID būtu iespēja efektīvāk kontrolēt darba tiesisko attiecību reglamentējošo normatīvo aktu ievērošanu, un fiziskā persona noslēgtā līguma formas dēļ nezaudētu Darba likumā darbiniekam paredzētās sociālās garantijas (piemēram, personai, kura nodarbināta uz uzņēmuma līguma pamata, nav tiesību uz ikgadējo apmaksāto atvaļinājumu un samaksu par virsstundu darbu).

1. **VDI kapacitātes stiprināšanai nepieciešamās investīcijas**

VDI ir Labklājības ministrijas pārraudzībā esoša tiešās pārvaldes iestāde, kuras funkcija ir valsts uzraudzības un kontroles īstenošana darba tiesisko attiecību un darba aizsardzības jomā.

VDI mērķis ir, uzraugot darba tiesisko attiecību prasību ievērošanu, t.sk apkarojot nereģistrēto nodarbinātību, uzlabot uzņēmējdarbības vidi kopumā Latvijā, veicinot godīgu konkurenci uzņēmumu starpā (samazinot nelegālu darbību rezultātā gūtās priekšrocības) un samazināt darbinieku tiesību pārkāpumu skaitu, kā arī, uzraugot darba aizsardzības prasību ievērošanu, samazināt darba negadījumu skaitu. Lai īstenotu šo mērķi, nepieciešama spēcīga šo jomu kontrolējoša valsts institūcija. Budžeta konsolidācijas periodā (no 2009. līdz 2011.gadam) VDI finansējums ir samazināts no Ls 2,85 milj. 2008.gadā līdz Ls 1,38 milj. 2011.gadā un VDI amatpersonu un darbinieku amata vietu skaits sarucis no 238 līdz 160 (inspektoru amata vietu skaita izmaiņas: no 139 līdz 111). Neskatoties uz finansējuma samazinājumu, VDI iepriekšējos gados ir izpildījusi rezultatīvos rādītājus – gadā veikusi vairāk kā 10 000 apsekojumus. Lai tuvotos VDI mērķiem par godīgas konkurences veicināšanu uzņēmējdarbībā un darba negadījumu skaita samazināšanu, VDI darbība jākoncentrē (jāstiprina) nozarēs ar augstiem nereģistrētās nodarbinātības riskiem un ievērojamiem uzņēmējdarbības apjomiem, piemēram, mežsaimniecībā, apstrādes rūpniecībā un būvniecībā.

VDI ir identificējusi šādas nepieciešamās investīcijas tās kapacitātes celšanā:

1) VDI inspektoru atalgojuma celšana līdz 90% no Ministru kabineta 2009.gada 22.decembra noteikumos Nr.1651 „Noteikumi par valsts un pašvaldību institūciju amatpersonu un darbinieku darba samaksu, kvalifikācijas pakāpēm un to noteikšanas kārtību” noteiktās maksimālās algas attiecīgajam mēnešalgas grupas un kvalifikācijas līmeņa pārim.

Pēdējo divu gadu laikā VDI saglabājas augsta amatpersonu mainība, inspektoriem meklējot darba piedāvājumus ar lielāku atalgojumu. Personāla mainība 2011.gadā sasniedza 21%. 2012.gada pirmajā pusgadā no dienesta inspekcijā (galvenokārt tieši zemā atalgojuma dēļ) aizgāja 14 inspektori, tostarp 3 nesen civildienestu uzsākušie. Kamēr jaunpieņemtie inspektori gūst pieredzi, inspekcijas kapacitāte (spēja identificēt un kvalitatīvi pierādīt nereģistrēto nodarbinātību un Darba likuma un darba aizsardzības prasību neievērošanu) ir mazāka, un mazāks ir inspekcijas pienesums uzņēmējdarbības vides sakārtošanā. Lai noturētu un motivētu esošos kvalificētos inspektorus un veicinātu to apmierinātību ar esošo darbu, inspektoriem būtu nepieciešams palielināt atalgojumu – līdz 90% no Ministru kabineta 2009.gada 22.decembra noteikumos Nr.1651 „Noteikumi par valsts un pašvaldību institūciju amatpersonu un darbinieku darba samaksu, kvalifikācijas pakāpēm un to noteikšanas kārtību” noteiktajām maksimālajām amatpersonu un darbinieku mēnešalgām ministriju padotībā esošajās iestādēs, jo inspektora atalgojums, uzsākot civildienestu VDI (ar 1.kvalifikācijas līmeni), veido vien Ls 350 bruto mēnesī (aptuveni Ls 245 neto, gadījumā, ja inspektoram nav apgādājamo vai citu nodokļu atvieglojumu), bet 2012.gada sākumā visu līmeņu inspektoru atalgojums veidoja vidēji 76% no iepriekš minēto Ministru kabineta noteikumos paredzētās maksimālās mēnešalgas. Atalgojuma palielināšanai kopā nepieciešami Ls 150 950 (t.sk. darba devēja valsts sociālās apdrošināšanas obligātās iemaksas – Ls 29 226) gadā.

2) Papildus 20 inspektoru un 2 juriskonsultu amata vietas.

Lai nodrošinātu plašāku VDI uzraudzību un veicinātu drošas darba vides un tiesiskas uzņēmējdarbības vides veidošanos, un cīnītos ar darbiniekiem nolīgtā atalgojuma vai nodokļu nemaksāšanu uzņēmumos, nepieciešami papildus 20 inspektori darba tiesību un darba aizsardzības jomā. VDI pieredze liecina, ka nereti darba devēju pārkāpumi darba tiesību un darba aizsardzības jomās ir cieši saistīti, jo šo jomu prasību neievērošana darba devējiem palīdz samazināt izdevumus īstermiņā. 2011.gadā VDI konstatēja par 62% vairāk nereģistrēti nodarbināto personu kā gadu iepriekš, un arī darba negadījumos bojā gājušo skaits salīdzinājumā ar iepriekšējo gadu pieauga par 32%, kas kopumā liecina par pietiekami plaši izplatītu un apzinātu uzņēmēju rīcību, lai apietu nodokļu maksāšanu valstij un izmantotu nolīgtos darbiniekus, nenodrošinot šo darbinieku tiesību aizsardzības minimumu, t.sk., neveicot pietiekamas darbības darba vietās pastāvošo risku mazināšanai.

Papildus 20 inspektoru amata vietu izveide ļautu palielināt gadā veikto apsekojumu (t.sk. preventīvo) skaitu par 1500 pirmajā gadā un 2000 turpmākajos gados, un tādējādi darba devējiem sarežģīt gan iespēju nodarbināt darbiniekus nereģistrēti, gan arī mazināt darbinieku nodarbināšanu dzīvībai bīstamos un veselībai kaitīgos apstākļos. Šobrīd VDI apseko gadā tikai 8% no valstī reģistrētajiem uzņēmumiem.

Ņemot vērā salīdzinoši augstos sodus par nereģistrētu nodarbinātību (no Ls 750 līdz Ls 5 000), VDI turpina pieaugt pārsūdzēto inspektoru pieņemto lēmumu skaits (2011.gadā pārsūdzību skaita pieaugums bija 44%). Lai VDI, izskatot pārsūdzību, spētu ievērot Administratīvā procesa likumā noteiktos termiņos, kā arī lai atbilstošs administratīvais akts ātrāk stātos spēkā un atturētu darba devēju no turpmākas normatīvo aktu neievērošanas, VDI nepieciešamas papildus 2 juriskonsultu amata vietas.

20 inspektoru un 2 juriskonsultu amata vietu izveidei nepieciešams finansējums amatpersonu atlīdzībai kopā veido Ls 128 291 amatu vietu izveides gadā un Ls 138 944 turpmākajos gados.

3) VDI autoparka paplašināšana un sakārtošana.

Šobrīd VDI apsekojumu veikšanai inspektori izmanto 6 inspekcijas īpašumā esošus un 13 nomātus vieglos pasažieru transportlīdzekļus, no kuriem viens ir paaugstinātas caurgājamības (apvidus) transportlīdzeklis (Zemgalē). Lai inspektori varētu pildīt savus pienākumus un doties uzņēmumu apsekojumos arī tad, kad visi transportlīdzekļi ir aizņemti, ir noslēgti 23 patapinājuma līgumi par inspektoru personīgo automašīnu izmantošanu. Sakarā ar ierobežotajām iestādes budžeta iespējām par patapināto automašīnu lietošanu netiek maksāta kompensācija, vienīgi tiek izmantota par VDI līdzekļiem iegādāta degviela.

Lai turpmāk nodrošinātu iespēju inspektoriem operatīvi piekļūt objektiem mežos, kur varētu tikt nodarbinātas nereģistrētas personas, inspekcijai nepieciešamas papildus 4 apvidus automašīnas (džipi) – pa vienam katrā reģionālajā inspekcijā, kur šobrīd tādu nav. Lai padarītu transportlīdzekļu izmantošanu uzskatāmāku, loģiskāku un vieglāk kontrolējamu (izņemot VDI struktūrvienībās, kurās nepieciešamība pēc transportlīdzekļiem ir neregulāra) būtu jāatsakās no patapināto privāto transportlīdzekļu izmantošanas un jāpalielina visiem apsekojumus veicošajiem inspektoriem pieejamo transportlīdzekļu skaits.

Atsakoties no 13 patapināto privāto automašīnu izmantošanas un, ņemot vērā papildus 20 inspektoriem nepieciešamos transportlīdzekļus nereģistrētās nodarbinātības apkarošanā un darba aizsardzības apsekojumu veikšanā, inspekcijai nepieciešami 20 dienesta transportlīdzekļi (t.sk. viens mikroautobuss nereģistrētās nodarbinātības apkarošanas operācijām). Nepieciešamos 24 (4+20) transportlīdzekļus nomājot, to lietošanas izdevumi (noma, uzturēšana, degviela, stāvvietas) gadā veidotu Ls 132 720.

Šī gada 16.augusta sēdē Ministru kabinets atbalstīja valsts budžeta līdzekļu novirzīšanu prioritārajiem pasākumiem 2013. – 2015.gadā, kur Valsts darba inspekcijas kapacitātes uzlabošanai paredzēts šāds finansējums: 2013.gadā – Ls 411 961 (t.sk. atalgojuma palielināšanai Ls 150 950, papildu amata vietu izveidei Ls 128 291, transportlīdzekļu nomai Ls 132 720), 2014.gadā –Ls 422 614 (t.sk. atalgojuma palielināšanai Ls 150 950, papildu amata vietu izveidei Ls 138 944, transportlīdzekļu nomai Ls 132 720) un 2015.gadā – Ls 422 614 (t.sk. atalgojuma palielināšanai Ls 150 950,papildu amata vietu izveidei Ls 138 944, transportlīdzekļu nomai Ls 132 720).

**Kopsavilkums un priekšlikumi**

Tā kā viena no VID nodokļu administrēšanas darba prioritātēm jau vairākus gadus ir aplokšņu algu mazināšana un VDI viens no galvenajiem darba virzieniem ir nereģistrētās nodarbinātības mazināšana, jāatzīst, ka savas kompetences ietvaros, izmantojot gan preventīvās, gan represīvās metodes, VID un VDI ir panākuši regulārus, pastāvīgus, pozitīvus sava darba rādītāju uzlabojumus. Taču, neskatoties uz VID un VDI maksimāli iespējami darīto, pilnveidojot darba metodes, pārskatot darba organizēšanu, izmantojot normatīvajos aktos noteiktās tiesības un rīcībā esošos līdzekļus un informāciju, situācijas uzlabojumi valstī saistībā ar darba samaksas un līdz ar to maksājumu budžetā, kurus no tās aprēķina (valsts sociālās apdrošināšanas obligātās iemaksas un iedzīvotāju ienākuma nodoklis), patiesā apmēra deklarēšanu nav pietiekami.

Ziņojumā minētie rādītāji kopsakarā liecina par plašas sabiedrības daļas negatīvo attieksmi pret nodokļu maksāšanu, kuru VID un VDI tikai ar saviem spēkiem nav iespējams atrisināt, un situāciju būtiski uzlabot.

Līdz ar to nākotnē, neko kardināli nemainot, nav iemesla cerībām, ka situācija uzlabosies un deklarētā darba samaksa, kā arī maksājumi budžetā, kurus aprēķina no šīs deklarētās darba samaksas, būtiski palielināsies un būs pietiekami budžeta izdevumu daļas finansēšanai. Diemžēl VID un VDI var cīnīties tikai ar sekām, strādājot ar ierobežotu komersantu loku, bet, kā redzams, „darba lauks” ir liela daļa komersantu. Tādēļ nekavējoties ir jārod un jāievieš dažādi kompleksi pasākumi, kā panākt, lai darba devējs nevarētu nedeklarēt visus savu darba ņēmēju darba ienākumus, jau preventīvi radot apstākļus, ka tas nav izdevīgi un iespējami ne tikai darba devējam, bet arī darba ņēmējam. Tas tiešā veidā ietekmētu ēnu ekonomikas samazināšanu. Tādējādi visām valsts institūcijām vienoti jāstrādā un aktīvi jāiesaistās šīs problēmas risināšanā, jāgūst arī plašs atbalsts sabiedrībā.

Kā dažus no iespējamiem risinājumiem situācijas uzlabošanai, sniedzam priekšlikumus grozījumiem normatīvajos aktos:

*1) Darba samaksas noteikšana valdes loceklim.* Bieži tiek konstatēts, ka kapitālsabiedrības nedeklarē darba samaksu nevienam darbiniekam, lai gan veic aktīvu saimniecisko darbību – 5,05 tūkst. kapitālsabiedrības uzrādījušas ar pievienotās vērtības nodokli apliekamus darījumus pēdējo 2012.gada 6 mēnešu laikā, bet kurām nav deklarēts neviens darba ņēmējs ar aprēķināto darba samaksu, kas lielāka par Ls 0. Tikai nelielu daļu - 11% no šīm kapitālsabiedrībām var uzskatīt par salīdzinoši jauniem uzņēmumiem, jo tie dibināti pēc 2011.gada 1.janvāra, bet vecāki par 5 gadiem ir vairāk kā 63% no šiem uzņēmumiem.

Tādējādi normatīvajos aktos būtu jānosaka, ka šādās kapitālsabiedrībās ir jābūt deklarētam vismaz vienam darba ņēmējam ar darba samaksu, kas varētu būt arī kapitālsabiedrības valdes loceklis ar obligāti nosakāmu atlīdzību, kas atbilst viņa pienākumiem, ja tas papildu valdes locekļa pienākumiem ilglaicīgi veic citus pienākumus, piemēram, pārdevēja, šofera - ekspeditora, šuvēja utml.

Taču jautājuma risināšanai par normatīvo aktu grozījumiem ir nepieciešama padziļināta izpēte, lai visām iesaistītajām institūcijām būtu kopēja izpratne un vienots viedoklis, jo šobrīd tas ir atšķirīgs.

Tā, piemēram, Labklājības un Finanšu ministrija ierosina izvērtēt nepieciešamos grozījumus Komerclikumā. Savukārt Tieslietu ministrija tam nepiekrīt, jo pēc viņu ieskatiem, saskaņā ar Komerclikuma regulējumu valdes loceklis amatā tiek iecelts, pamatojoties uz dalībnieku sapulces vai padomes lēmumu. Atlīdzība valdes loceklim izriet no pilnvarojuma tiesiskajām attiecībām. Saskaņā ar Komerclikuma noteikumiem valdes locekļiem ir tiesības uz atlīdzību atbilstoši viņa pienākumu apjomam un sabiedrības finansiālajam stāvoklim. Sabiedrībā ar ierobežotu atbildību atlīdzības apmēru nosaka ar padomes lēmumu, bet, ja nav padomes,  ar dalībnieku lēmumu, savukārt, akciju sabiedrībā atlīdzības apmēru nosaka padome, bet akcionāru sapulcei ir tiesības lemt par valdes locekļiem paredzētās atlīdzības noteikšanas vispārējiem principiem, veidiem un kritērijiem. Komerclikums nenosaka obligātu pienākumu maksāt atlīdzību par valdes locekļa pienākumu pildīšanu, bet gan ļauj pusēm vienoties gan par atlīdzības nepieciešamību, gan par konkrētu atlīdzības apmēru. Līdz ar to starp valdes locekli un sabiedrību noslēgtais pilnvarojuma līgums, kā jebkurš pilnvarojuma līgums, var būt gan atlīdzības, gan bezatlīdzības līgums. Minētais regulējums gan neliedz sabiedrībai ar valdes locekli noslēgt arī citu civiltiesisku līgumu, piemēram, uzņēmuma līgumu vai darba līgumu. Ja ar valdes locekli tiek noslēgts darba līgums, uz valdes locekli attiecas arī darba tiesisko attiecību regulējums, ciktāl tas nenonāk pretrunā ar Komerclikumu un komerctiesību principiem. Līdz ar to valdes loceklim rodas arī pienākums veikt nodokļu nomaksu par ienākumu, ko tas guvis kā darba ņēmējs.

1. *Darba devēju stimulēšana deklarēt darba ņēmēju patiesos ienākumus:*

-rosināt pašvaldībām savas kompetences ietvaros vairāk iesaistīties ēnu ekonomikas mazināšanā, piemēram, piemērojot dažādas atlaides, bonusus (piemēram nekustamā īpašuma nodokļa atlaidi) tās teritorijā strādājošajiem komersantiem, kuriem darba samaksa pārsniedz strādājošo mēneša vidējo darba samaksu nozarē konkrētajā reģionā (pēc Centrālās statistikas pārvaldes mājas lapā publicētās informācijas). Šajā procesā aicināt aktīvi piedalīties Latvijas Pašvaldību savienību, apkopojot labāko praksi un pieredzi šajā jautājumā, to izplatot pašvaldībās, kā arī aktīvāk iesaistīties nereģistrētās uzņēmējdarbības identificēšanā un ziņošanā VID;

- rosināt Latvijas Darba devēju konfederāciju, nozaru asociācijas, arodbiedrības aktīvāk diskutēt par darba koplīgumu, ģenerālvienošanos noslēgšanas nepieciešamību, tādējādi radot iespēju nodokļu maksātājiem vairāk iesaistīties konkurences apstākļu sakārtošanā, piemēram, iepriekš minētajā līgumā vai vienošanā nosakot minimālo darba samaksu pa profesiju grupām.

Normatīvajos aktos jānosaka precīza uzņēmuma pamatdarbības veida (nozares) pēc Eiropas Savienības ekonomisko aktivitāšu klasifikācijas (NACE) lietošana gan no komersantu, gan no valsts iestāžu puses, jo vienīgais regulējums, kas nosaka NACE klasifikācijas lietošanu ir 2006.gada 20.decembra Eiropas Parlamenta un Padomes regula (EK) Nr.1893/2006, ar kuru tiek izveidota NACE 2.red. saimnieciskās darbības statistiskā klasifikācija. Nepieciešams ievērot arī Centrālās statistikas pārvaldes mājas lapā publicētās NACE 2.red. pamatnostādnes, kuras ir izdevis Eiropas Kopienu statistikas birojs.

1. *VID nodokļu auditā aprēķinu metodes izmantošanas efektivitātes paaugstināšana aplokšņu algu izmaksātājiem.* Lai VID efektīvāk varētu savā darbā izmantot normatīvajos aktos sniegtās iespējas aplokšņu algu izmaksātājiem uz aprēķina pamata noteikt „aploksnes biezumu”, nepieciešams radīt iespēju iegūt informāciju par dažādu profesiju darba samaksu stundā. Līdz ar to nepieciešams normatīvajos aktos iestrādāt pienākumu darba devējam, VID iesniedzot pārskatu „Ziņas par darba ņēmējiem”, pieņemot darbā, norādīt darba ņēmēja profesiju atbilstoši Profesiju klasifikatoram, kuru jau šobrīd aktuālu uztur Labklājības ministrija un kas ir noteikts Darba likuma 40.pantā. Papildus nepieciešams „Ziņojumā par valsts sociālās apdrošināšanas obligātajām iemaksām no darba ņēmēju darba ienākumiem, iedzīvotāju ienākuma nodokli un uzņēmējdarbības riska valsts nodevu pārskata mēnesī” visiem darba ņēmējiem norādīt faktiski nostrādāto stundu skaitu katrā mēnesī. Šobrīd šāda prasība ir noteikta tikai par tiem darba ņēmējiem, kuriem darba samaksa ir zem valstī noteiktās minimālās darba samaksas. Tādējādi VID rīcībā būs precīza informācija par komersantu deklarēto vidējo darba samaksu stundā katrai profesijai, kā rezultātā VID nodokļu auditā nepieciešamības gadījumā varēs papildus noteikt darba samaksu no starpības starp vidējo rādītāju valstī un auditējamā komersanta deklarēto darba samaksas lielumu (starpība – aplokšņu alga).

Minētās problēmas izklāsts tika iekļauts 2012.gada 4.septembrī Ministru kabineta sēdē izskatītajā informatīvajā ziņojumā „Par nodokļu ieņēmumu prognozes paaugstināšanu, īstenojot ēnu ekonomikas apkarošanas un citus pasākumus”. Atbilstoši protokollēmumam (Ministru kabineta sēdes protokola Nr.50, 44 §.), lai nodrošinātu informatīvā ziņojuma 2.sadaļā „Ēnu ekonomikas apkarošanas un citi pasākumi” minētā 2.priekšlikuma īstenošanu, Labklājības ministrijai uzdots izstrādāt un noteiktā kārtībā līdz 2012.gada 1.decembrim iesniegt Ministru kabinetā nepieciešamos grozījumus Ministru kabineta 2010.gada 7.septembra noteikumos Nr.827 „Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli”.

1. *Publiskie resursi, tai skaitā ES un citas ārvalstu finanšu palīdzības līdzekļi, tiek piešķirti un priekšrocības valsts un pašvaldības publiskajos iepirkumos sniegtas godprātīgiem nodokļu maksātājiem.*

Nav pieļaujama pašreizējā situācija, ka publiskie resursi, t.sk. ES fondu līdzekļi un valsts un pašvaldību publiskie iepirkumi, ir pieejami praktiski visiem komersantiem, kuri izpilda šobrīd spēkā esošos kritērijus, neraugoties uz to, kādu darba samaksu un līdz ar to arī samaksātos nodokļus no tās, tie ir deklarējuši. Tā kā šie publiskie resursi ir valsts vai ES budžeta līdzekļi, to piešķirot vai ļaujot izmantot, valsts parāda sabiedrībai savu attieksmi, kāda veida komercdarbību tā atbalsta. Nevar uzskatīt par normālu situāciju, ka 43% nodokļu maksātāji no tiem, kas 2011.gada 9 mēnešos uzvarējuši valsts vai pašvaldību iepirkumu konkursos, 2011.gadā bija deklarējuši vidējo darba samaksu zem valstī noteiktās minimālās darba algas līmeņa.

VID ir vairāku gadu pieredze sadarbībā ar nozaru asociācijām, kuras ir pierādījušas pilnvērtīgu izpratni par savas nozares specifiku, turklāt nozaru asociācijas ir veikušas dažādus pētījumus un noteikušas savu pakalpojumu minimālās iespējamās cenas (kurās darba samaksa ietverta vismaz minimālās algas robežās), piemēram Latvijas Drošības biznesa asociācija un Latvijas Profesionālās uzkopšanas un apsaimniekošanas asociācija. Tā kā Publisko iepirkumu likums paredz iespēju pieaicināt ekspertus dalībai iepirkumu komisijās, ierosinām pie vērtēšanas kā ekspertus iesaistīt profesionālās nozaru asociācijas, kā arī iepirkumu procesā pastāvīgi ņemt vērā Iepirkumu uzraudzības biroja Konsultatīvās padomes izstrādātos metodiskos materiālus publisko iepirkumu organizēšanā dažādās nozarēs. Ņemot vērā to, ka šobrīd bieži galvenais kritērijs iepirkumu vērtēšanā ir „piedāvājums ar zemāko cenu”, kas piegādātājus spiež visos iespējamos veidos optimizēt savas izmaksas, nereti ietaupot arī uz nodokļu nomaksas rēķina, ierosinām Iepirkumu uzraudzības biroja Konsultatīvajai padomei sadarbībā ar nozaru asociācijām pastiprinātu uzmanību pievērts saimnieciski visizdevīgākā piedāvājuma vērtēšanas kritēriju izstrādei tajās nozarēs, kurās identificētas vislielākās problēmas ar nodokļu nomaksu.

*5) Stimulēt darba devējus un darba ņēmējus uzrādīt patiesi nostrādāto darba laiku darba ņēmējiem, kas neobjektīvu apstākļu rezultātā ilgstoši strādā nepilnu darba laiku.* VID un VDI, veicot kontroles pasākumus, bieži konstatē gadījumus, kad darba devējs ar darbiniekiem noslēdzis darba līgumus, kuros norādīts, ka darbinieks tiek nodarbināts nepilnu darba laiku, bet, veicot pārbaudi, tiek secināts, ka darba devējs nevarēja nodrošināt faktiski veikto darbu apjomu ar darba laika uzskaites tabelēs norādīto darbinieku kopējo nostrādāto stundu skaitu. Šajā gadījumā VID ir pamats uzskatīt, ka darbinieki tiek nodarbināti ne tikai dažas stundas dienā, kā norādīts darba līgumā, bet gan visu darba dienu. Saskaņā ar Darba likuma 134.pantu nepilnu darba laiku nosaka, ja darba devējs un darbinieks par to vienojas, tomēr daudzos gadījumos darbiniekam „brīvprātīgi piespiedu kārtā” ir jāparaksta darba līgums, jo viņam nav citu iztikas avotu.

*6) Regulējuma būvniecības jomā pārskatīšana.* Lai pilnvērtīgāk un veiksmīgāk varētu uzraudzīt nodarbinātību būvniecības objektos, nepieciešams pārskatīt esošajos normatīvajos aktos noteiktās prasības par darba devēju un ģenerāluzņēmēju pienākumiem attiecībā uz iesniedzamajiem dokumentiem par nodarbinātājiem un darbuzņēmējiem.

*7) Piemērojamā soda lieluma pārskatīšana.*

Iepriekš, 2008.gadā, tika veikti grozījumi, lai paaugstinātu darba devēju atbildību par darba tiesiskās attiecības regulējošo normatīvo aktu pārkāpumiem, paredzot sodus par darba līgumu nenoslēgšanu rakstveida formā darba devējam – fiziskajai personai vai amatpersonai no simt līdz trīssimt piecdesmit latiem, juridiskajai personai – no septiņsimt piecdesmit līdz piectūkstoš latiem, bet par atkārtoti izdarīto pārkāpumu paredzot naudas sodu darba devējam – fiziskajai personai vai amatpersonai no četrsimt līdz piecsimt latiem, juridiskajai personai – no piectūkstoš līdz desmittūkstoš latiem. Tomēr praksē nākas konstatēt, ka atsevišķos gadījumos šāds sods ir pārlieku drastisks, līdz ar to būtu nepieciešams pārskatīt Latvijas Administratīvo pārkāpumu kodeksa regulējumus attiecībā uz administratīvo sodu apmēru diferencēšanu un mazināšanu atsevišķos gadījumos par nodarbināšanu bez rakstveida darba līguma.

Papildus vērtējams ir jautājums par iespējām noteikt VDI tiesības piemērot administratīvo sodu par Latvijas Administratīvo pārkāpumu kodeksa 175.2panta (kontroles, uzraudzības vai izmeklēšanas funkcijas realizējošo valsts vai pašvaldības institūciju amatpersonu likumīgo prasību neizpildīšana) pārkāpumu, jo nereti gadās situācijas, kad VDI amatpersonām tiek liegts vai radīti šķēršļi apmeklēt un apsekot uzraudzībai un kontrolei pakļautās personas un objektus, personas izvairās ierasties saskaņā ar uzaicinājumu VDI sniegt paskaidrojumus un iesniegt nepieciešamos dokumentus, tiek traucēts apstrādāt pierādījumus (piemēram, neļaujot fotografēt, kopēt dokumentus u.c.).

Finanšu ministrs A.Vilks

14.09.2012 13:39

E.Kravčenko

67028842, Egija.Kravcenko@vid.gov.lv